Drikkevandet i Storkøbenhavn har et tårnhøjt kalkindhold, som går ud over bl.a. elkedler og vaskemaskiner. Derfor vil Hofor, en fælles forsyningsselskab for en række kommuner i hovedstadsområdet, med nye afkalkningsanlæg i de københavnske kommuner frem mod 2024 blødegøre vandet, så det får et kalkindhold, som minder om det midt- og vestjyske.

Læs også: Minister overvejer at fjerne kalken fra vores drikkevand

Lige nu svinger kalkindholdet i Storkøbenhavn mellem 20 og 30 dH, som er i den meget hårde ende. Hofor forventer, at blødgøringen vil kunne bringe hårdheden ned på omkring 10 dH.

»Der er en lang række fordele både for den enkelte forbruger, for virksomhederne og for samfundet som helhed ved at gøre det. Lande som Sverige og Holland har allerede gjort det i årevis,« siger projektleder i Hofor Dorthe von Bülow til Bolius.

Bygningen af afkalkningsanlæggene starter i 2016 og løber til 2024. Det kræver dog, at de enkelte kommunalbestyrelser godkender opførelsen af anlæggene.

Afløbsrens skal fjerne kalken

I de nye afkalkningsanlæg vil vandværkernes råvand blive tilsat natriumhydroxid og desinficeret sand. Natriumhydroxid får dele af kalken til at bindes i sandkornene, som synker til bunds. Kuglerne kan senere tages ud og kan ifølge Bolius anvendes som jordforbedring på marker.

Læs også: Nu får de første danskere afkalket vand i hanerne

Hofor forsikrer dog, at natriumhydroxid, der også anvendes som afløbsrens, ikke har nogen sundhedsmæssige konsekvenser.

»Det lyder måske uhyggeligt, at vi tilsætter natriumhydroxid, som er en stærk base, men man skal ikke lade sig forskrække af det. Det hjæIper udelukkende til at binde kalken til sandet, og det eneste, der går videre, er en ganske lille smule natrium, som knapt kan spores og slet ikke smages,« siger Dorthe von Bülow til Bolius.

Embedslægen fra Sundhedsstyrelsen har ifølge Bolius vurderet, at denne metode er sundhedsmæssig forsvarlig.

Lille besparelse trods prisstigning

Forbrugerne i Storkøbenhavn kan altså mellem 2016 – 2024 se frem til drikkevand med mindre kalk, men det vil også kunne mærkes på vandregningen. Den vil nemlig stige en smule, fordi det koster at drive og bygge afkalkningsanlæggene. Der er dog også penge at hente.

Cowi har i en rapport udarbejdet for Naturstyrelsen, Danva (Dansk Vand- og Spildevandsforening) og Hofor regnet sig frem til, at en familie med et gennemsnitsforbrug på 120 m3 vand om året kan spare 528 kr.

»Selv om vandregningen stiger, har Cowi regnet ud, at især varmtvandsanlæg og hvidevarernes længere levetid og lavere forbrug af energi, sæbe og rengøringsmidler samlet set giver en besparelse,« siger Dorthe von Bülow til Bolius.